# Doreen Simmons

Doreen Sylvia Simmons (cognom de soltera Clarke; Nottingham, Regne Unit, 29 de maig de 1932 - Sumida, Tòquio, Japó, 23 d'abril de 2018) va ser una comentarista de sumo anglesa. Després de traslladar-se al Japó el 1973, es va convertir en una experta en sumo i va ser contractada per la NHK el 1992 per comentar les seves emissions de sumo en anglès. Va ser guardonada amb l'Orde del Sol Naixent el 2017.

## Primers anys de vida

Va néixer a Nottingham, Anglaterra, filla d'un funcionari i d'una directora de botiga. Va assistir al Mundella Gramma School i va cantar al seu cor. Va ser una gran seguidora del cricket quan era adolescent i visitava el camp de cricket de Trent Bridge cada dissabte.
Va estudiar Teologia i Humanitats al Girton College, Cambridge i al Hughes Hall, Cambridge de 1950 a 1954.

## Carrera professional

Després de graduar-se a la universitat, es va convertir en professora de llatí i grec. Va passar gran part de la dècada de 1960 ensenyant en una escola de l'exèrcit britànic a Singapur, on es va casar. Va fer una visita de tres mesos al Japó rural on es va allotjar en una granja i va veure el seu primer combat de sumo a la televisió durant un torneig el mes de març de 1968. Després de tornar a Anglaterra, va ensenyar clàssics i va participar en la primera sèrie de Mastermind, abans de decidir tornar al Japó cinc anys després de la seva visita anterior, assegurant-se un lloc d'ensenyament allà el setembre de 1973.
Va treballar al Centre Internacional d'Idiomes a Jinbōchō, Tòquio, i després es va incorporar al Centre de Premsa Estrangera, editant traduccions de comunicats de premsa del Ministeri d'Afers Exteriors. També va corregir material en anglès tant per a la Cambra de Representants com per a la Cambra de Consellers de la Dieta Nacional i la Biblioteca Nacional de la Dieta.

### Comentarista de sumo

Va ser mentre treballava per al Centre de Premsa Estrangera que Simmons va desenvolupar el seu interès pel sumo.
Va veure el seu primer combat de sumo en directe el gener de 1974 i va començar a assistir regularment a tornejos a Tòquio, Osaka i Nagoya. Va escriure una columna de sumo bimensual per a Kansai Time Out des de 1983 i va ser col·laboradora de la revista Sumo World des de 1987. El 1985 va revisar el llibre Sumo: From Rite to Sport, publicat originalment el 1979 per Patricia Cuyler. El 1992 es va convertir en comentarista de l'emissora nacional NHK, per a les seves retransmissions de sumo en anglès recentment inaugurades. Va ser contractada pels seus coneixements especialitzats per complementar els comentaristes play-by-play de la NHK que estaven més familiaritzats amb les emissions de beisbol. El 2017 va celebrar el seu 25è aniversari com a comentarista per a la NHK i va rebre l'Orde del Sol Naixent per la seva contribució al sumo. Va viure a Sumida, Tòquio, prop de Ryōgoku, el cor del sumo. Va ser patrocinadora financera de l'estable Dewanoumi, un dels molts estables d'entrenament o heya durant més de 20 anys, i va tenir amistats amb molts lluitadors i oficials de sumo.
Simmons esperava escriure el llibre definitiu en anglès sobre el sumo, malgrat l'enorme quantitat d'informació disponible que hi ha sobre el tema, però aquesta aventura mai es va arribar a completar.

## Altres interessos

Simmons va cantar també al cor de l'ambaixada britànica de Tòquio. També va actuar amb els Tokyo International Players. Era percussionista, tocava el bodhrán i el djembe. Es va convertir en membre de la Societat Asiàtica del Japó el 1980 i més tard va servir durant alguns anys al Consell de l'ASJ. Va fer salt de pont a Austràlia als 68 anys i, com a voluntària d'Habitat per a la Humanitat, va ajudar a cavar fonaments per a cases a Mongòlia en el seu 71è aniversari.

## Vida personal

El seu matrimoni amb Bob Simmons es va acabar en un divorci, i la parella no va arribar a tenir fills. Simmons va morir a la seva casa de Tòquio el 23 d'abril de 2018 als 85 anys, a casus d'una afecció pulmonar.

## Referències

* ↑ «Announcement regarding funeral for Doreen Simmons». Saint Alban's Anglican-Episcopal Church. [Consulta: 26 abril 2018].
* ↑ Favilli, Elena. Contes de bona nit per a nenes rebels: 100 dones immigrants que han canviat el món. Barcelona: Estrella Polar, 2020, p. 58. ISBN 9788418135699.
* ↑ «Midlands woman awarded for Sumo wrestling commentary in Japan». ITV News, 08-11-2017. [Consulta: 16 març 2018].
* 1 2 «Doreen Simmons, Unlikely Voice of Sumo Wrestling, Dies at 85». The New York Times, 13-05-2018. [Consulta: 14 maig 2018].
* 1 2 3 Jarram, Matt. «How this 85-year-old from Nottingham became a sumo wrestling commentator in Japan». Nottingham Post, 07-11-2017. [Consulta: 16 març 2018].
* ↑ «Doreen Simmons, the voice of sumo wrestling – obituary». The Daily Telegraph, 10-05-2018. [Consulta: 14 maig 2018].
* 1 2 «Remiscences of Doreen Simmons». The Cambridge and Oxford Society, Tokyo. [Consulta: 16 març 2018].
* 1 2 3 Kenrick, Vivenne. «Doreen Simmons». Japan Times, 26-08-2006. [Consulta: 16 març 2018].
* 1 2 3 4 «Doreen Simmons». British Chamber of Commerce in Japan, 01-07-2012. [Consulta: 16 març 2018].
* 1 2 Scott, Ellen. «85-year-old Doreen receives prestigious award for her contribution to sumo wrestling». Metro, 09-11-2017. [Consulta: 16 març 2018].
* 1 2 «Mrs. Doreen Simmons». The Asiatic Society of Japan. Arxivat de l'original el 17 March 2018. [Consulta: 16 març 2018].
* ↑ Ishibashi, Tanzan The Oriental Economist, 53, 1985, pàg. 14 [Consulta: 17 març 2018].
* ↑ Error: hi ha arxiuurl o arxiudata, però calen tots dos paràmetres.Gunning, John. «[John Gunning (journalist) English sumo broadcasts bring together diverse cast]». Japan Times, 22-08-2018. [Consulta: 22 agost 2018].
* ↑ Mealey, Rachel. «How did 83yo British woman Doreen Simmons become a sumo commentator in Japan?». Australian Broadcasting Corporation, 18-02-2016. [Consulta: 16 març 2018].
* ↑ «British octogenarian finds her place in the world of Japanese sumo wrestling». The World Today, 10-02-2016. [Consulta: 24 abril 2018].
* ↑ «Doreen Simmons, British-born authority on sumo wrestling, dies at 85». Washington Post, 11-05-2018. [Consulta: 16 maig 2018].